**Studieretningen SA-MA**

Interesserer du dig for samfundet og drømmer du om at få en forståelse af menneskers handlen, økonomi og politik, så bør du vælge SA-MA.

**Hvad kan du bruge studieretningen til?**

Studieretningen SA-MA åbner op for mange forskellige uddannelser og giver et bredt overblik, hvilket vil gøre dig godt rustet til læse videre eller starte din egen virksomhed.

Heraf kan nævnes uddannelser indenfor erhvervsøkonomi, handel og ledelse, samfund, politik og økonomi, teknik, konstruktion og udvikling.

Du kan få det fulde overblik ved at logge ind på ADGANGSKORTET (link: <https://www.ug.dk/vaerktoej/adgangskortet/#/?gym=stx&Matematik=A&Samfundsfag=A&Biologi=&Tysk%20fortsættersprog=&Historie=A> )

**Hvad indeholder studieretningen?**

Du vil komme til at arbejde med aktuelle lokale, regionale og globale problemstillinger og hvad der præger debatten. Studieretningen giver en forståelse af det samfund, som du er en del af og gør dig i stand til at tage kritisk stilling til informationer fra politikere, medier og lignende. Passer det eksempelvis, hvad politikerne siger? Hvordan bruges og misbruges tal i den offentlige debat?

Undervisningen vil være præget af høj faglighed og samspil mellem fagene, samt det omgivende samfund. Der vil være projektorienteret undervisning og ud-af-skolen-aktiviteter eksempelvis besøg hos virksomheder, deltagelse i debatarrangementer, interviews på gaden eller af politikere, udarbejdning og indsamling af spørgeskemaer, og bearbejdning af data med forskellige it-værktøjer.

Samfundsfag giver dig viden og værktøjer, så du kan forholde dig til og deltage i den demokratiske debat og gøre din indflydelse gældende. Du vil lære både at behandle data og forholde dig til dem i en diskussionssammenhæng.

Hvordan skriver man et læserbrev eller deltager seriøst i debatter på de sociale medier? Hvordan bliver ord til magt? Hvilke diskurser er dominerende i samfundet?

Når du vælger matematik på A-niveau vil du lære fagets logik og formelsprog, herunder bevisførelse. Du vil lære at beskrive samfundet ved hjælp af matematiske modeller og lære at vurdere deres anvendelighed. Den solide viden om statistik i samspil med samfundsfag gør dig godt rustet til at vurdere forhold for mennesker og samfund.

**Eksempler på undervisningsforløb og studieretningsprojekter**

* Undersøgelse af ulighed i Danmark baseret på samfundsfaglige og matematiske metoder
* Finanspolitik med fokus på multiplikatoreffekten
* Spilteori i international politik
* Projekt ”Start en virksomhed”

*Denne linje åbner døren til dine drømme – hvis du vil arbejde for det.*